ธกส.-ออมสินออกสลากให้กู้เพื่อสังคม
รัฐดึง ธ.ก.ส.-ออมสิน ออกสลากระดมเงิน 2,000 ล้าน ใช้ปล่อยกู้เพื่อสังคม
3 ก.ค. 2558

รัฐดึง ธ.ก.ส.-ออมสิน ออกสลากระดมเงิน 2,000 ล้าน ใช้ปล่อยกู้เพื่อสังคม
นายยงยุทธ ยุทธวงศ์ รองนายกรัฐมนตรีด้านสังคม ในฐานะประธานคณะกรรมการสร้างเสริมกิจการเพื่อสังคมแห่งชาติ (คกส.) เปิดเผยว่า รัฐบาลได้จัดโครงการสลากเพื่อสังคม ซึ่งได้รับการสนับสนุนจากธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ออกสลากออมทรัพย์ธนาคารละ 1,000 ล้านบาท รวม 2,000 ล้านบาท เพื่อเป็นสินเชื่อสำหรับกิจการเพื่อสังคมและวิสาหกิจชุมชน คิดดอกเบี้ย 5-7% ต่อปี เปิดจำหน่ายระหว่างวันที่ 12-31 ส.ค.นี้
ทั้งนี้ นิติบุคคลที่จะยื่นขอสินเชื่อได้จะต้องลงทะเบียนและขอใบรับรองจากสำนักงานสร้างเสริมกิจการเพื่อสังคมแห่งชาติ (สกส.) โดยปัจจุบันมีกิจการเพื่อสังคมในระบบฐานข้อมูลรวม 480 กิจการ เบื้องต้นพบว่ามี 169 กิจการที่เข้าข่ายผ่านคุณสมบัติขอสินเชื่อ ซึ่งจะช่วยให้วิสาหกิจชุมชนเป็นเครื่องมือสำคัญในการแก้ปัญหาสังคมและสิ่งแวดล้อมด้วยแหล่งเงินดอกเบี้ยต่ำ
นายชาติชาย พยุหนาวีชัย ผู้อำนวยการธนาคารออมสิน กล่าวว่า โครงการนี้ประชาชนจะเข้าถึงบริการที่ช่วยให้กิจการรายเล็กเข้าถึงแหล่งเงินทุน และสลากยังเป็นทางเลือกให้ประชาชนได้ออมทรัพย์ โดยผู้ซื้อสลากนอกจากได้ลุ้นรางวัลแล้ว ยังได้ส่งเสริมการพัฒนาสังคม ที่ผ่านมาธนาคารมีโปรแกรมสินเชื่อหลากหลายกลุ่ม คิดอัตราดอกเบี้ย 5-7% ต่อปี หากลูกค้าที่มีประวัติการผ่อนชำระที่ดี ตรงเวลา ครบ 1 ปี จะคืนดอกเบี้ยให้ 1%
นายลักษณ์ วจนานวัช ผู้จัดการ ธ.ก.ส. กล่าวว่า ธนาคารพร้อมให้การสนับสนุนวิสาหกิจ โดยเฉพาะการยกระดับคุณภาพชีวิตของเกษตรกร พร้อมสนับสนุนผู้ประกอบการเพื่อสังคม คิดอัตราดอกเบี้ยสำหรับกิจการเพื่อสังคมที่ได้รับการรับรอง เทียบเท่าเงินกู้อัตราดอกเบี้ยลูกค้ารายใหญ่ชั้นดี (เอ็มแอลอาร์) 5% บวกส่วนต่างไม่เกิน 2% ต่อปี ทั้งเงินกู้หมุนเวียนและเงินกู้ลงทุน ในกรณีผู้กู้สามารถคืนได้ตามกำหนด ธนาคารจะคืนดอกเบี้ย 1%